text: Fredericia drømmer om en plads på eksklusiv liste
  09 oktober 2016 kl. 11.18
  Borgmester Jacob Bjerregaard vil forsøge at få byens gamle voldanlæg med på den særlige liste. Formålet er at få flere turister til byen. 
  Jellingstenene, Vadehavet og senest Christiansfeld har alle fået en plads på verdensarvslisten, men der er ifølge Jacob Bjerregaard plads til flere, og derfor skal der nu arbejdes for at få Nordeuropas største fæstningsanlæg med.
  Med støtte fra AP Møller fonden er Fredericia Kommune klar til at renovere anlægget for 35 millioner kroner.
  Der venter dog formentlig en lang og sej kamp og selvom fæstningsanlægget stort set ser ud som for 100 år siden, så kan UNESCO kræve, at det bliver tilbageført til en endnu mere original stand. Det kan bl.a. gå ud over en række flotte træer i området.
  For godt et år siden lykkedes det for Christiansfeld at komme på UNESCO-listen. Det tog 22 år før det lykkedes at blive godkendt, men siden da er turister strømmet til byen, for at se mere til historien om Herrnhutterne.
  Danmark har lige nu syv verdensarvsteder.
  Se mere om UNESCO-listen her.
  Fakta om voldene
  Fredericia Vold er blandt de største og mest velbevarede fæstningsanlæg i Europa.Anlægsarbejdet blev påbegyndt i 1650, uden at der var en by i forvejen.Fæstningen skulle beskytte overgangen fra Jylland mod resten af kongeriet.Fredericia Vold har flere gange været i brug i krigshandlinger, først i 1657 hvor svenskerne stormede fæstningen. Siden under det mest berømte slag i 1849.
  
  